title: Sklep Sveta (SZVP) 2021/1031 z dne 24. junija 2021 o spremembi Sklepa 2012/642/SZVP o omejevalnih ukrepih zaradi razmer v Belorusiji

text:
                  24.6.2021

                  SL

                  Uradni list Evropske unije

                  LI 224/15

         SKLEP SVETA (SZVP) 2021/1031
         z dne 24. junija 2021
         o spremembi Sklepa 2012/642/SZVP o omejevalnih ukrepih zaradi razmer v Belorusiji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. oktobra 2012 sprejel Sklep 2012/642/SZVP (1) o omejevalnih ukrepih proti Belorusiji.

                     (2)

                     Evropski svet je 24. in 25. maja 2021 sprejel sklepe, v katerih je odločno obsodil prisilno prizemljitev letala družbe Ryanair v Minsku v Belorusiji 23. maja 2021, ki je ogrozila varnost v letalstvu, ter dejstvo, da so beloruske oblasti pridržale novinarja Romana Protaseviča in Sofijo Sapega. Svet je pozval, naj sprejme nadaljnje usmerjene gospodarske sankcije.

                     (3)

                     Zaradi resnosti navedenega incidenta in zaradi zaostrovanja hudih kršitev človekovih pravic v Belorusiji ter nasilnega zatiranja civilne družbe, demokratične opozicije in novinarjev, pa tudi pripadnikov narodnih manjšin, bi bilo treba sprejeti dodatne namenske gospodarske ukrepe.

                     (4)

                     Zato je ustrezno uvesti nadaljnje omejitve pri trgovini z orožjem.

                     (5)

                     Ustrezno je tudi prepovedati prodajo, dobavo, prenos ali izvoz opreme, tehnologije ali programske opreme, namenjene predvsem spremljanju ali prestrezanju internetnih in telefonskih komunikacij na mobilnih ali fiksnih omrežjih s strani beloruskih organov ali v njihovem imenu.

                     (6)

                     Poleg tega bi bilo treba prepovedati prodajo, dobavo ali prenos blaga z dvojno rabo za vojaško uporabo in določenim osebam, subjektom ali organom v Belorusiji.

                     (7)

                     Prav tako je ustrezno uvesti nadaljnje trgovinske omejitve za naftne proizvode, kalijev klorid („pepelika“) in za blago, ki se uporablja za proizvodnjo ali izdelavo tobačnih izdelkov.

                     (8)

                     Poleg tega bi bilo treba beloruski vladi ter beloruskim finančnim institucijam in subjektom v državni lasti omejiti dostop do kapitalskih trgov Unije. Prepovedati bi bilo treba tudi opravljanje zavarovalniških in pozavarovalniških storitev za belorusko vlado ter beloruske javne organe in agencije.

                     (9)

                     Za Evropsko investicijsko banko bi bilo treba uvesti nekatere prepovedi v zvezi s projekti v javnem sektorju. Tudi od držav članic bi bilo treba zahtevati, da sprejmejo ukrepe, s katerimi bi omejile delovanje večstranskih razvojnih bank, katerih članice so, v Belorusiji.

                     (10)

                     Za izvajanje nekaterih ukrepov je potrebno nadaljnje ukrepanje Unije.

                     (11)

                     Sklep 2012/642/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep 2012/642/SZVP se spremeni:

                        (1)

                        odstavki 3, 4 in 5 člena 2 se črtajo;

                        (2)

                        vstavijo se naslednji členi:

                           „Člen 2b

                              1.   Fizičnim ali pravnim osebam, subjektom ali organom v Belorusiji ali za uporabo v Belorusiji je prepovedano neposredno ali posredno prodajati, dobavljati, prenašati ali izvažati opremo, tehnologijo ali programsko opremo, namenjeno predvsem za spremljanje ali prestrezanje internetnih in telefonskih komunikacij prek mobilnih ali fiksnih omrežij v Belorusiji s strani beloruskih organov ali v njihovem imenu, vključno z zagotavljanjem storitev vsake vrste spremljanja ali prestrezanja telekomunikacij ali interneta kot tudi zagotavljanjem finančne in tehnične pomoči pri namestitvi, obratovanju ali posodabljanju tovrstne opreme, tehnologije ali programske opreme, s strani državljanov držav članic ali z ozemelj držav članic.

                              2.   Z odstopanjem od odstavka 1 lahko države članice odobrijo prodajo, dobavo, prenos ali izvoz opreme, tehnologije ali programske opreme, vključno z zagotavljanjem storitev vsake vrste spremljanja ali prestrezanja telekomunikacij ali interneta kot tudi zagotavljanje finančne in tehnične pomoči iz odstavka 1, če utemeljeno sklepajo, da naj beloruska vlada, javni organi, družbe ali agencije oziroma fizične ali pravne osebe ali subjekti, ki delujejo v njihovem imenu ali po njihovih navodilih, te opreme, tehnologije ali programske opreme ne bi uporabili za notranjo represijo.
                              Zadevna država članica obvesti druge države članice in Komisijo o vseh odobritvah, izdanih na podlagi tega odstavka, v roku dveh tednov po odobritvi.

                              3.   Unija sprejme potrebne ukrepe za določitev ustreznih elementov, ki jih zajema ta člen.

                           Člen 2c

                              1.   Neposredna ali posredna prodaja, dobava, prenos ali izvoz vsega blaga in tehnologije z dvojno rabo s seznama v Prilogi I k Uredbi Sveta (ES) št. 428/2009 (2) za vojaško uporabo v Belorusiji ali za vse vojaške končne uporabnike v Belorusiji s strani državljanov držav članic ali z ozemelj držav članic ali z uporabo plovil ali zrakoplovov pod njihovo zastavo so prepovedani, ne glede na to, ali navedeno blago in tehnologija izvirata z ozemelj držav članic ali ne.

                              2.   Prepovedano je:

                                          (a)

                                          neposredno ali posredno zagotavljati tehnično pomoč, posredniške ali druge storitve v zvezi z blagom in tehnologijo iz odstavka 1 ter v zvezi z zagotavljanjem, izdelavo, vzdrževanjem in uporabo tega blaga in tehnologije fizičnim ali pravnim osebam, subjektom ali organom v Belorusiji, za vojaško uporabo v Belorusiji ali za vse vojaške končne uporabnike v Belorusiji;

                                          (b)

                                          neposredno ali posredno zagotavljati financiranje ali finančno pomoč v zvezi z blagom in tehnologijo iz odstavka 1, ki vključuje zlasti subvencije, posojila in izvozna kreditna zavarovanja za vsakršno prodajo, dobavo, prenos ali izvoz tega blaga in tehnologije ali za zagotavljanje s tem povezane tehnične pomoči ter posredniških in drugih storitev fizičnim ali pravnim osebam, subjektom ali organom v Belorusiji, za vojaško uporabo v Belorusiji ali za vse vojaške končne uporabnike v Belorusiji.

                              3.   Prepovedi iz odstavkov 1 in 2 ne posegajo v izvrševanje pogodb, sklenjenih pred 25. junijem 2021, ali pomožnih pogodb, potrebnih za izvrševanje takšnih pogodb.

                           Člen 2d

                              1.   Prepovedani so neposredna ali posredna prodaja, dobava, prenos ali izvoz blaga in tehnologije z dvojno rabo iz Priloge I k Uredbi (ES) št. 428/2009 osebam, subjektom ali organom v Belorusiji, kot so navedeni na seznamu iz Priloge II k temu sklepu, s strani državljanov držav članic ali z ozemelj držav članic ali z uporabo plovil ali zrakoplovov pod njihovo zastavo, ne glede na to, ali navedena blago in tehnologija izvirata z njihovih ozemelj ali ne.

                              2.   Prepovedano je:

                                          (a)

                                          neposredno ali posredno zagotavljati tehnično pomoč, posredniške ali druge storitve v zvezi z blagom in tehnologijo iz odstavka 1 ter v zvezi z zagotavljanjem, izdelavo, vzdrževanjem in uporabo tega blaga in tehnologije fizičnim ali pravnim osebam, subjektom ali organom v Belorusiji, navedenim na seznamu v Prilogi II;

                                          (b)

                                          neposredno ali posredno zagotavljati financiranje ali finančno pomoč v zvezi z blagom in tehnologijo iz odstavka 1, ki vključuje zlasti subvencije, posojila in izvozna kreditna zavarovanja za vsakršno prodajo, dobavo, prenos ali izvoz tega blaga in tehnologije ali za zagotavljanje s tem povezane tehnične pomoči ter posredniških in drugih storitev fizičnim ali pravnim osebam, subjektom ali organom v Belorusiji, navedenim na seznamu iz Priloge II.

                              3.   Prepovedi iz odstavkov 1 in 2 ne posegajo v izvrševanje pogodb, sklenjenih pred 25. junijem 2021, ali pomožnih pogodb, potrebnih za izvrševanje takšnih pogodb, ter zagotavljanje pomoči, potrebne za vzdrževanje in varnost obstoječih zmogljivosti v Uniji.

                              4.   Prepovedi iz odstavkov 1 in 2 se ne uporabljajo za izvoz, prodajo, dobavo ali prenos blaga in tehnologije z dvojno rabo ali povezano zagotavljanje tehnične ali finančne pomoči za vzdrževanje in varnost obstoječih civilnih jedrskih zmogljivosti, za nevojaško rabo ali nevojaške končne uporabnike.

                           Člen 2e

                              1.   Neposredna ali posredna prodaja, dobava, prenos ali izvoz blaga, ki se uporablja za proizvodnjo ali izdelavo tobačnih izdelkov, vsem fizičnim ali pravnim osebam, subjektom ali organom v Belorusiji ali za uporabo v Belorusiji s strani državljanov držav članic ali z ozemelj držav članic ali z uporabo plovil ali zrakoplovov pod njihovo zastavo so prepovedani, ne glede na to, ali navedeno blago izvira z ozemelj držav članic ali ne.

                              2.   Unija sprejme potrebne ukrepe za določitev predmetov, ki jih zajema ta člen.

                              3.   Prepovedi iz odstavka 1 ne posegajo v izvrševanje pogodb, sklenjenih pred 25. junijem 2021, ali pomožnih pogodb, potrebnih za izvrševanje takšnih pogodb.

                           Člen 2f

                              1.   Prepovedan je nakup, uvoz ali prenos naftnih proizvodov iz Belorusije.

                              2.   Prepovedano je neposredno ali posredno zagotavljanje tehnične pomoči, posredniških storitev, financiranje ali zagotavljanje finančne pomoči, vključno z izvedenimi finančnimi instrumenti, ter zavarovanj in pozavarovanj v zvezi s prepovedmi iz odstavka 1.

                              3.   Unija sprejme potrebne ukrepe za določitev predmetov, ki jih zajema ta člen.

                              4.   Prepovedi iz odstavka 1 se ne uporabljajo za nakupe naftnih proizvodov v Belorusiji, ki so potrebni za zadovoljitev osnovnih potreb kupca v Belorusiji ali humanitarnih projektov v Belorusiji.

                              5.   Prepovedi iz odstavkov 1 in 2 ne posegajo v izvrševanje pogodb, sklenjenih pred 25. junijem 2021, ali pomožnih pogodb, potrebnih za izvrševanje takšnih pogodb.

                           Člen 2g

                              1.   Prepovedan je nakup, uvoz ali prenos proizvodov iz kalijevega klorida („pepelika“) iz Belorusije.

                              2.   Unija sprejme ustrezne ukrepe, da določi, za katere predmete se uporablja ta člen.

                              3.   Prepovedi iz odstavka 1 ne posegajo v izvrševanje pogodb, sklenjenih pred 25. junijem 2021, ali pomožnih pogodb, potrebnih za izvrševanje takšnih pogodb.

                           Člen 2h
                           Prepovedani so neposreden ali posreden nakup, prodaja, zagotavljanje investicijskih storitev ali pomoči pri izdaji oziroma drugem poslovanju s prenosljivimi vrednostnimi papirji in instrumenti denarnega trga z zapadlostjo, daljšo od 90 dni, ki so bili izdani po 29. juniju 2021, s strani:

                                       (a)

                                       Republike Belorusije, njene vlade, njenih javnih organov, družb ali agencij;

                                       (b)

                                       večjih kreditnih ali drugih institucij s sedežem v Belorusiji, katerih več kot 50-odstotni delež je v javni lasti ali pod javnim nadzorom od 29. junija 2021, kot je navedeno v Prilogi III;

                                       (c)

                                       pravne osebe, subjekta ali organa s sedežem zunaj Unije, katerega najmanj 50-odstotni delež je v neposredni ali posredni lasti subjekta s seznama iz Priloge III;

                                       (d)

                                       pravne osebe, subjekta ali organa, ki deluje v imenu ali po navodilih pravne osebe, subjekta ali organa iz točke (c) tega člena ali je na seznamu iz Priloge III.

                           Člen 2i

                              1.   Prepovedano je neposredno ali posredno vzpostavljanje kakršne koli ureditve za dajanje novih posojil ali kreditov, katerih čas zapadlosti presega 90 dni od 29. junija 2021:

                                          (a)

                                          Republiki Belorusiji, njeni vladi, njenim javnim organom, družbam ali agencijam;

                                          (b)

                                          večjim kreditnim ali drugim institucijam s sedežem v Belorusiji, katerih več kot 50-odstotni delež je v javni lasti ali pod javnim nadzorom od 29. junija 2021, kot so navedeni na seznamu v Prilogi III;

                                          (c)

                                          pravni osebi, subjektu ali organu s sedežem zunaj Unije, katerega najmanj 50-odstotni delež je v posredni ali neposredni lasti subjekta s seznama iz Priloge III;

                                          (d)

                                          pravni osebi, subjektu ali organu, ki deluje v imenu ali po navodilih pravne osebe, subjekta ali organa iz točke (c) tega odstavka ali je na seznamu iz Priloge III.

                              2.   Prepoved iz odstavka 1 se ne uporablja za posojila ali kredite, ki imajo poseben in dokumentiran namen zagotavljanja financiranja za uvoz ali izvoz blaga in nefinančnih storitev med Unijo in katero koli tretjo državo, ki ni prepovedan, vključno z izdatki za blago in storitve iz druge tretje države, ki so potrebni za izvrševanje izvozne ali uvozne pogodbe.

                              3.   Pristojni organ države članice lahko pod pogoji, ki se mu zdijo primerni, odobri dajanje posojil ali kreditov iz odstavka 1 ali sodelovanju pri njih, če pristojni organ ugotovi, da:

                                          (a)

                                          so zadevne dejavnosti namenjene zagotavljanju podpore beloruskemu civilnemu prebivalstvu, kot so humanitarna pomoč, okoljski projekti in jedrska varnost; ali je posojilo ali kredit potreben za izpolnitev zakonskih ali regulativnih minimalnih rezerv ali podobnih zahtev za izpolnjevanje meril solventnosti in likvidnosti za finančne subjekte v Belorusiji, ki so v večinski lasti finančnih institucij Unije, ter

                                          (b)

                                          zadevne dejavnosti ali zadevno posojilo ali kredit ne vključujejo sredstev ali gospodarskih virov, ki so posredno ali neposredno na voljo osebi, subjektu ali organu iz člena 4 ali v njegovo korist.

                                    Pri uporabi pogojev iz točk (a) in (b) pristojni organ zahteva ustrezne informacije o uporabi izdane odobritve, vključno z informacijami o namenu zadevnih dejavnosti in sodelujočih pri njih.
                              Zadevna država članica obvesti ostale države članice in Komisijo o vseh odobritvah, izdanih na podlagi tega člena v roku dveh tednov od odobritve.

                              4.   Prepoved iz odstavka 1 se ne uporablja za črpanja ali izplačila po pogodbi, sklenjeni pred 25. junijem 2021, če so izpolnjeni naslednji pogoji:

                                          (a)

                                          vsi pogoji za takšna črpanja ali izplačila:

                                                      (i)

                                                      so bili dogovorjeni pred 25. junijem 2021, in

                                                      (ii)

                                                      na ta dan ali po njem niso bili spremenjeni ter

                                          (b)

                                          pred 25. junijem 2021 se določi pogodbeni datum zapadlosti za celotno odplačilo vseh razpoložljivih sredstev in za preklic vseh zavez, pravic in obveznosti iz pogodbe; pogoji črpanja in izplačil iz točke (a) vključujejo določbe o dolžini obdobja odplačevanja za vsako črpanje ali izplačilo, uporabljeno obrestno mero ali način izračuna obrestne mere ter najvišji znesek.

                           Člen 2j
                           Prepovedano je opravljanje zavarovaniških ali pozavarovalniških storitev za:

                                       (a)

                                       belorusko vlado, njene javne organe, družbe ali agencije;

                                       (b)

                                       fizične ali pravne osebe, subjekte ali organe, ki delujejo v imenu ali po navodilih pravne osebe, subjekta ali organa iz točke (a).

                           Člen 2k
                           Prepovedano je zavestno in namerno sodelovanje v dejavnostih, katerih namen ali učinek je posredno ali neposredno izogibanje prepovedim iz členov 2c, 2d, 2e, 2f, 2g, 2h, 2i in 2j.

                           Člen 2l
                           Poleg prepovedi iz člena 2i, je prepovedano naslednje:

                                       (a)

                                       kakršno koli izvrševanje izplačil ali plačil Evropske investicijske banke (EIB) na podlagi ali zaradi veljavnih pogodb, sklenjenih med Republiko Belorusijo ali katerega koli njenega javnega organa in EIB;

                                       (b)

                                       nadaljevanje veljavnih pogodb o storitvah tehnične pomoči s strani EIB v zvezi s projekti, ki se financirajo v okviru pogodb iz točke (a) in so namenjeni posredni ali neposredni koristi Republike Belorusije ali katerega koli njenega javnega organa in se izvajajo v Belorusiji.

                           Člen 2m
                           Države članice sprejmejo potrebne ukrepe za omejitev delovanja večstranskih razvojnih bank, katerih članice so, v Belorusiji, predvsem Mednarodne banke za obnovo in razvoj in Evropske banke za obnovo in razvoj, vključno z glasovanjem proti novim posojilom ali drugim oblikam financiranja subjektov, navedenih v členu 2i, razen tistih, navedenih v odstavkih 2 in 3 člena 2i, in ne da bi to vplivalo na projekte, ki financirajo podporo zasebnega sektorja za mala in srednja podjetja.“;

                        (3)

                        Priloga se spremeni, kot je določeno v Prilogi k temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 24. junija 2021

                  Za Svet

                  predsednica

               A. P. ZACARIAS

            (1)  Sklep Sveta 2012/642/SZVP z dne 15. oktobra 2012 o omejevalnih ukrepih zaradi razmer v Belorusiji (UL L 285, 17.10.2012, str. 1).

            (2)  Uredba Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo (UL L 134, 29.5.2009, str. 1).

            PRILOGA

               1.

                  Priloga k Sklepu 2012/642/SZVP se preimenuje v Prilogo I;

               2.
               Dodajta se naslednji prilogi:

                     „PRILOGA II

                        SEZNAM PRAVNIH OSEB, SUBJEKTOV ALI ORGANOV IZ ČLENA 2d

                     PRILOGA III

                        SEZNAM PRAVNIH OSEB, SUBJEKTOV ALI ORGANOV IZ ČLENOV 2h IN 2i

                     Belarusbank
                     Belinvestbank (Banka Belorusije za razvoj in obnovo)
                     Belagroprombank

               “.


title: Sklep Evropskega parlamenta (EU) 2021/1032 z dne 27. aprila 2021 o dodatnem podaljšanju mandata preiskovalnega odbora za preiskavo domnevnih kršitev in nepravilnosti pri uporabi prava Unije, povezanih z zaščito živali med prevozom znotraj in izven Unije

text:
               25.6.2021

               SL

               Uradni list Evropske unije

               L 226/1

      SKLEP EVROPSKEGA PARLAMENTA (EU) 2021/1032
      z dne 27. aprila 2021
      o dodatnem podaljšanju mandata preiskovalnega odbora za preiskavo domnevnih kršitev in nepravilnosti pri uporabi prava Unije, povezanih z zaščito živali med prevozom znotraj in izven Unije

         Evropski parlament,

                  —

                  ob upoštevanju predloga konference predsednikov,

                  —

                  ob upoštevanju člena 226 Pogodbe o delovanju Evropske unije,

                  —

                  ob upoštevanju Sklepa 95/167/ES, Euratom, ESPJ Evropskega parlamenta, Sveta in Komisije z dne 19. aprila 1995 o določbah, ki podrobneje urejajo uresničevanje preiskovalne pravice Evropskega parlamenta (1),

                  —

                  ob upoštevanju svojega sklepa (EU) 2020/1089 z dne 19. junija 2020 o ustanovitvi preiskovalnega odbora za preiskavo domnevnih kršitev in nepravilnosti pri uporabi prava Unije, povezanih z zaščito živali med prevozom znotraj in izven Unije, in opredelitvi njegovih pristojnosti, številčne sestave in mandata (2),

                  —

                  ob upoštevanju svojega sklepa (EU) 2021/429 z dne 20. januarja 2021 o podaljšanju mandata preiskovalnega odbora za preiskavo domnevnih kršitev in nepravilnosti pri uporabi prava Unije, povezanih z zaščito živali med prevozom znotraj in izven Unije (3),

                  —

                  ob upoštevanju člena 208(11) Poslovnika,

                  A.

                  ker je preiskovalni odbor zaprosil za drugo podaljšanje mandata, da bo lahko v celoti in pravilno izpolnil svoj mandat;

                  1.

                  sklene podaljšati mandat preiskovalnega odbora za dodatne tri mesece.

               Za Evropski parlament

               predsednik

            D. M. SASSOLI

         (1)  UL L 113, 19.5.1995, str. 1.

         (2)  UL L 239 I, 24.7.2020, str. 1.

         (3)  UL L 86, 12.3.2021, str. 1.


title: Sklep Komisije (EU) 2021/1038 z dne 23. junija 2021 o odobritvi prehodnega obdobja Kraljevini Nizozemski v skladu z Odločbo 2008/477/ES glede posodobitve ustreznih tehničnih pogojev za frekvenčni pas 2500–2690 MHz (notificirano pod dokumentarno številko C(2021) 4433) (Besedilo v nizozemskem jeziku je edino verodostojno)

text:
                  25.6.2021

                  SL

                  Uradni list Evropske unije

                  L 226/38

         SKLEP KOMISIJE (EU) 2021/1038
         z dne 23. junija 2021
         o odobritvi prehodnega obdobja Kraljevini Nizozemski v skladu z Odločbo 2008/477/ES glede posodobitve ustreznih tehničnih pogojev za frekvenčni pas 2 500–2 690 MHz

               (notificirano pod dokumentarno številko C(2021) 4433)

         (Besedilo v nizozemskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Odločbe Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(5) Odločbe,
         ob upoštevanju Odločbe Komisije 2008/477/ES z dne 13. junija 2008 o uskladitvi frekvenčnega pasu 2 500–2 690 MHz za prizemne sisteme, ki lahko v Skupnosti zagotavljajo elektronske komunikacijske storitve (2), in zlasti člena 2(2) Odločbe,
         ob upoštevanju zahteve, ki jo je Nizozemska vložila 6. januarja 2021,
         ob upoštevanju naslednjega:

                     (1)

                     Odločba Komisije 2008/477/ES določa, da države članice v skladu s parametri iz Priloge k navedeni odločbi na neizključni podlagi določijo in dajo na voljo frekvenčni pas 2 500–2 690 MHz za prizemne sisteme, ki lahko zagotavljajo elektronske komunikacijske storitve.

                     (2)

                     Člen 2(2) Odločbe 2008/477/ES določa, da lahko države članice, ki izvajajo obratovanje v načinu časovnega dupleksa (TDD) ali „samo navzdolnje povezave“ za uporabo zunaj podpasu 2 570–2 620 MHz na datum začetka učinkovanja navedene odločbe, zaprosijo za prehodno obdobje za izvajanje navedene odločbe v skladu s členom 4(5) Odločbe št. 676/2002/ES.

                     (3)

                     Nizozemska je obvestila Komisijo, da sta kljub izdaji dovoljenj za uporabo večjega dela podpasu 2 570–2 620 MHz v skladu Izvedbenim sklepom Komisije (EU) 2020/636 (3) za dva omejena odseka pasu, in sicer odseka 2 565–2 570 MHz in 2 685–2 690 MHz, še vedno potrebni dve dovoljenji za izvajanje obratovanja v načinu časovnega dupleksa (TDD) namesto frekvenčnega dupleksa (FDD), ki sta bili izdani leta 2010 v skladu z Odločbo 2008/477/ES in se jima izteče veljavnost leta 2030.

                     (4)

                     Nizozemska je z dopisom z dne 6. januarja 2021 Komisijo zaprosila za prehodno obdobje v skladu s členom 2(2) Odločbe 2008/477/ES, da bi se veljavnost zgoraj navedenih dovoljenj za izvajanje TDD ohranila do izteka njihove veljavnosti. Navedena dovoljenja so bila izdana z odločbami Agencije za telekomunikacije Ministrstva za gospodarske zadeve in podnebje (Agentschap Telecom van het Ministerie van Economische Zaken en Klimaat). Eno dovoljenje je bilo izdano pod referenčno številko dokumenta AT-EZK/7635162, številko dosjeja 6781570-G1, in je veljavno od 3. januarja 2013 do 2. januarja 2030, drugo dovoljenje pa je bilo izdano pod referenčno številko AT-EZK/7937970, številko dosjeja 6697351, in je veljavno od 11. maja 2010 do 11. maja 2030.

                     (5)

                     Nizozemska je v podporo svojemu zahtevku predložila dovolj informacij in utemeljitev. Z ohranitvijo obeh obstoječih dovoljenj, ki se uporabljata za zagotavljanje javnih mobilnih komunikacijskih storitev, v prehodnem obdobju nizozemski organi preprečujejo prekinitev zagotavljanja mobilnih komunikacijskih storitev s strani imetnikov teh dveh dovoljenj in motnje zdajšnjih konkurenčnih pogojev na trgu mobilnih komunikacij na Nizozemskem. Poleg tega so obsežne omejitve uporabe, povezane z uporabo dveh ustreznih serij spektra, zahtevale, da se ti dovoljenji ne vključita v opredelitev in določitev splošno veljavne zgornje meje spektra. Posledično bo prehodno obdobje zagotovilo stabilnost konkurenčnega položaja na trgu mobilnih komunikacij in ne bo neupravičeno odložilo izvajanja Odločbe 2008/477/ES na Nizozemskem.

                     (6)

                     Poleg tega so omejitve moči emisij, povezane z uporabo navedenega spektra v okviru ustreznih dovoljenj, v skladu z mednarodnimi sporazumi o usklajevanju, sklenjenimi s sosednjimi državami članicami, da se prepreči kakršno koli motenje v teh državah članicah. Zato prehodno obdobje ne bo odložilo izvajanja Odločbe 2008/477/ES v sosednjih državah članicah.

                     (7)

                     Prehodno obdobje tudi ne bi presegalo tistega, kar je potrebno, da se ne prepreči vzpostavitev skupnega okvira in usklajenih tehničnih pogojev za uporabo pasu 2 500–2 690 MHz; zagotovljene so omejitve v pasu 2 685–2 690 MHz za zaščito radioastronomskih storitev v sosednjem pasu, uporaba frekvence 2 565–2 570 MHz pa je omejena, da se zaščiti uporaba sosednjega frekvenčnega dupleksa (FDD).

                     (8)

                     Zato bi se s tem prehodnim obdobjem zagotovilo, da se cilji politike EU v pasu 2 500–2 690 MHz dosežejo z minimalnimi stroški za vsako državo članico in operaterja.

                     (9)

                     Iz teh razlogov se zahtevano prehodno obdobje zdi upravičeno in sorazmerno ter ne bi neupravičeno odložilo izvajanja Odločbe 2008/477/ES na Nizozemskem ali v drugih državah članicah ali povzročilo neupravičenih razlik v konkurenčnem ali regulativnem položaju med državami članicami.

                     (10)

                     Opravljeno je bilo posvetovanje s člani Odbora za radijski spekter, ki so na sestankih 9. in 10. marca 2021 navedli, da temu prehodnemu obdobju ne nasprotujejo –

               SPREJELA NASLEDNJI SKLEP:

            Člen 1
            Nizozemski se na podlagi Odločbe 2008/477/ES odobri prehodno obdobje pod pogoji iz navedene odločbe.

            Člen 2
            Nizozemski se dovoli, da do najpozneje 11. maja 2030 izvaja časovni dupleks (TDD) namesto frekvenčnega dupleksa (FDD) v podpasovih 2 565–2 570 MHz in 2 685–2 690 MHz.

            Člen 3
            Nizozemska še naprej zagotavlja, da se z izvajanjem časovnega dupleksa (TDD) v skladu s členom 2 neupravičeno ne odloži izvajanje Odločbe 2008/477/ES, ne povzročijo neupravičene razlike v konkurenčnih ali regulativnih položajih med državami članicami in ne vpliva na prizemne sisteme, ki lahko zagotavljajo elektronske komunikacijske storitve, ki že delujejo ali se uvedejo v frekvenčnem pasu 2 500–2 690 MHz v skladu s tehničnimi parametri, usklajenimi z Odločbo 2008/477/ES, v drugih državah članicah.

            Člen 4
            Ta sklep je naslovljen na Kraljevino Nizozemsko.

            V Bruslju, 23. junija 2021

                  Za Komisijo

               Thierry BRETON

                  član Komisije

            (1)  UL L 108, 24.4.2002, str. 1.

            (2)  UL L 163, 24.6.2008, str. 37.

            (3)  Izvedbeni sklep Komisije (EU) 2020/636 z dne 8. maja 2020 o spremembi Odločbe 2008/477/ES glede posodobitve ustreznih tehničnih pogojev za frekvenčni pas 2 500–2 690 MHz (UL L 149, 12.5.2020, str. 3).


title: Sklep Sveta (EU) 2021/1054 z dne 21. junija 2021 o stališču, ki se v imenu Evropske unije zastopa v svetu članic Mednarodnega sveta za oljke glede trgovinskih standardov za oljčna olja in olja iz oljčnih tropin ter metode analize za določitev vsebnosti stigmastadienov v rastlinskih oljih

text:
                  28.6.2021

                  SL

                  Uradni list Evropske unije

                  L 227/37

         SKLEP SVETA (EU) 2021/1054
         z dne 21. junija 2021
         o stališču, ki se v imenu Evropske unije zastopa v svetu članic Mednarodnega sveta za oljke glede trgovinskih standardov za oljčna olja in olja iz oljčnih tropin ter metode analize za določitev vsebnosti stigmastadienov v rastlinskih oljih
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Mednarodni sporazum o oljčnem olju in namiznih oljkah iz leta 2015 (v nadaljnjem besedilu: Sporazum) je bil v imenu Unije v skladu s Sklepom Sveta (EU) 2016/1892 (1) podpisan 18. novembra 2016 na sedežu Združenih narodov v New Yorku s pridržkom njegove poznejše sklenitve. Sporazum je v skladu s členom 31(2) Sporazuma začel začasno veljati 1. januarja 2017.

                     (2)

                     Sporazum je bil v imenu Unije sklenjen 17. maja 2019 s Sklepom Sveta (EU) 2019/848 (2).

                     (3)

                     Na podlagi člena 7(1) Sporazuma svet članic Mednarodnega sveta za oljke (v nadaljnjem besedilu: svet članic) sprejme sklepe, ki spreminjajo trgovinske standarde za oljčna olja in olja iz oljčnih tropin.

                     (4)

                     Svet članic naj bi na 113. seji od 28. do 30. junija 2021 sprejel sklepe o spremembi trgovinskih standardov za oljčna olja in olja iz oljčnih tropin (v nadaljnjem besedilu: sklepi o spremembi).

                     (5)

                     Primerno je določiti stališče, ki naj se v imenu Unije zastopa v svetu članic, saj bodo sklepi o spremembi, ki bodo sprejeti, imeli za Unijo pravne posledice v zvezi z mednarodno trgovino z drugimi članicami Mednarodnega sveta za oljke (IOC) in bodo lahko odločilno vplivali na vsebino prava Unije, in sicer na tržne standarde za oljčno olje, ki jih je Komisija sprejela v skladu s členom 75 Uredbe (EU) št. 1308/2013 Evropskega parlamenta in Sveta (3).

                     (6)

                     Sklepi o spremembi, ki jih bo sprejel svet članic, zadevajo spremembo mejnih vrednosti nekaterih kemijskih parametrov oljčnih olj in olj iz oljčnih tropin ter prilagoditev metode analize. Spremembe mejnih vrednosti vključujejo nadomestitev mejne vrednosti α-tokoferola v rafiniranih oljih s sklicem na dobre proizvodne prakse, določitev mejne vrednosti oleinske in palmitinske kisline v oljčnih oljih in oljih iz oljčnih tropin ter mejne vrednosti za eritrodiol v rafiniranih oljih. Metoda analize se nanaša na določitev vsebnosti stigmastadienov v rastlinskih oljih. O sklepih o spremembi so obsežno razpravljali znanstveniki in tehnični strokovnjaki za oljčno olje Komisije in držav članic. Sklepi o spremembi bodo prispevali k mednarodni harmonizaciji standardov za oljčno olje in določili okvir, ki bo omogočil pošteno konkurenco pri trgovini s proizvodi iz sektorja oljčnega olja. Zato bi bilo treba sklepe o spremembi podpreti.

                     (7)

                     Če se sprejetje sklepov o spremembi na 113. seji sveta članic odloži, ker jih nekatere članice ne bi mogle odobriti, bi se moralo stališče o podpori sprejetja sklepov o spremembi zastopati v imenu Unije v morebitnem postopku za sprejetje sklepov sveta članic z izmenjavo pisem iz člena 10(6) Sporazuma. Postopek za sprejetje sklepov z izmenjavo pisem bi bilo treba začeti pred naslednjo redno sejo sveta članic novembra 2021.

                     (8)

                     Da bi obvarovali interese Unije, če je verjetno, da bi nove znanstvene ali tehnične informacije, predstavljene pred ali med 113. sejo, vplivale na stališče, ki se zastopa v imenu Unije, bi morali imeti predstavniki Unije v svetu članic možnost zahtevati, da se sprejetje sklepov o spremembi odloži na kasnejšo sejo sveta članic –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 113. seji sveta članic od 28. do 30. junija 2021 ali v postopku za sprejetje sklepov sveta članic z izmenjavo pisem, ki se začne pred naslednjo redno sejo novembra 2021 v zvezi z trgovinskimi standardi za oljčna olja in olja iz oljčnih tropin, je, da se podpre sprejetje, s strani sveta članic, sklepov o spremembah trgovinskih standardov za oljčna olja in olja iz oljčnih tropin in metod analize za določitev vsebnosti stigmastadienov v rastlinskih oljih (4).

            Člen 2
            Če je verjetno, da bi nove znanstvene ali tehnične informacije, predstavljene pred 113. sejo sveta članic ali med njo, vplivale na stališče iz člena 1, Unija zahteva, da se sprejetje, s strani sveta članic, sklepov o spremembi, ki spreminjajo trgovinske standarde ali metode za oljčna olja in olja iz oljčnih tropin, preloži do določitve stališča Unije na podlagi novih informacij.

            Člen 3
            Ta sklep začne veljati na dan sprejetja.

            V Luxembourgu, 21. junija 2021

                  Za Svet

                  predsednik

               J. BORRELL FONTELLES

            (1)  Sklep Sveta (EU) 2016/1892 z dne 10. oktobra 2016 o podpisu Mednarodnega sporazuma o oljčnem olju in namiznih oljkah iz leta 2015 v imenu Evropske unije in o njegovi začasni uporabi (UL L 293, 28.10.2016, str. 2).

            (2)  Sklep Sveta (EU) 2019/848 z dne 17. maja 2019 o sklenitvi, v imenu Evropske unije, Mednarodnega sporazuma o oljčnem olju in namiznih oljkah iz leta 2015 (UL L 139, 27.5.2019, str. 1).

            (3)  Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).

            (4)  Glejte dokument st8638/21 na http://register.consilium.europa.eu.


title: Sklep Sveta (EU) 2021/1055 z dne 21. junija 2021 o stališču, ki naj se v imenu Evropske unije zastopa na Konferenci pogodbenic Konvencije o zbiranju, odlaganju in sprejemu odpadkov, nastalih med plovbo po Renu in drugih celinskih plovnih poteh (CDNI), glede sprejetja resolucije o razširitvi prepovedi odvajanja odpadnih gospodinjskih voda na plovila za plovbo po celinskih plovnih poteh, ki prevažajo med 12 in 50 potnikov

text:
                  28.6.2021

                  SL

                  Uradni list Evropske unije

                  L 227/39

         SKLEP SVETA (EU) 2021/1055
         z dne 21. junija 2021
         o stališču, ki naj se v imenu Evropske unije zastopa na Konferenci pogodbenic Konvencije o zbiranju, odlaganju in sprejemu odpadkov, nastalih med plovbo po Renu in drugih celinskih plovnih poteh (CDNI), glede sprejetja resolucije o razširitvi prepovedi odvajanja odpadnih gospodinjskih voda na plovila za plovbo po celinskih plovnih poteh, ki prevažajo med 12 in 50 potnikov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 91(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Konvencija o zbiranju, odlaganju in sprejemu odpadkov, nastalih med plovbo po Renu in drugih celinskih plovnih poteh (CDNI), z dne 9. septembra 1996 je začela veljati 1. novembra 2009.

                     (2)

                     V skladu s členom 19 CDNI lahko Konferenca pogodbenic spremeni CDNI in njene priloge.

                     (3)

                     Namen ukrepov Unije na področju celinske plovbe bi moral biti zagotoviti enotnost tehničnih zahtev, ki se uporabljajo v Uniji za plovila za plovbo po celinskih plovnih poteh v Uniji.

                     (4)

                     Konferenca pogodbenic CDNI bo na svojem zasedanju 22. junija 2021 sprejela resolucijo o razširitvi prepovedi odvajanja odpadne gospodinjske vode na plovila za plovbo po celinskih plovnih poteh, ki prevažajo več kot 12 potnikov, in potniških plovil s kabinami z več kot 12 ležišči. Določbe te resolucije bodo zahtevale, da se na plovila, ki spadajo na področje uporabe te resolucije, namesti ustrezna oprema.

                     (5)

                     Tehnični standard za plovila za plovbo po celinskih plovnih poteh (ES-TRIN 2019/1), ki ga je 8. novembra 2018 sprejel Evropski odbor za pripravo standardov za plovbo po celinskih plovnih poteh (v nadaljnjem besedilu: CESNI), določa enotne tehnične zahteve, potrebne za zagotovitev varnosti plovil, ki plujejo po celinskih plovnih poteh. Vključuje posebne določbe v zvezi s posebnimi kategorijami plovil, kot so potniška plovila, določbe v zvezi z opremo in napravami plovil, vključno z napravami za zbiranje in odstranjevanje odpadnih voda, ter navodila za uporabo tehničnega standarda.

                     (6)

                     Primerno je, da se določi stališče, ki se v imenu Unije zastopa na Konferenci pogodbenic CDNI, saj lahko določbe iz resolucije odločilno vplivajo na vsebino prava Unije, in sicer Direktive (EU) 2016/1629 Evropskega parlamenta in Sveta (1).

                     (7)

                     Resolucija bi morala povečati skladnost z zahtevami, določenimi v pravu Unije, zlasti na področju datumov začetka uporabe za namestitev ustrezne opreme za zbiranje odpadnih voda na plovilih, ki plujejo po celinskih plovnih poteh. Poleg tega resolucija podpira pobude in cilje na področju varstva okolja.

                     (8)

                     Unija ni pogodbenica CDNI. Stališče Unije izrazijo države članice Unije, ki so pogodbenice CDNI, pri čemer nastopijo skupaj v interesu Unije –

               SPREJEL NASLEDNJI SKLEP:

            Člen 1
            Stališče, ki naj se v imenu Evropske unije zastopa v okviru Konference pogodbenic Konvencije o zbiranju, odlaganju in sprejemu odpadkov, nastalih med plovbo po Renu in drugih celinskih plovnih poteh (CDNI), na srečanju 22. junija 2021, je strinjanje s sprejetjem resolucije o razširitvi prepovedi odvajanja odpadnih gospodinjskih voda na plovila za plovbo po celinskih plovnih poteh, ki prevažajo med 12 in 50 potnikov.

            Člen 2
            Stališče iz člena 1 izrazijo države članice Unije, ki so članice Konference pogodbenic CDNI, pri čemer delujejo skupaj v interesu Unije.

            Člen 3
            Manjše spremembe stališč iz člena 1 se lahko dogovorijo brez nadaljnjega sklepa Sveta.

            Člen 4
            Ta sklep začne veljati na dan sprejetja.

            V Luxembourgu, 21. junija 2021

                  Za Svet

                  predsednik

               J. BORRELL FONTELLES

            (1)  Direktiva (EU) 2016/1629 Evropskega parlamenta in Sveta z dne 14. septembra 2016 o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES (UL L 252, 16.9.2016, str. 118).


Odločba Komisije z dne 18/06/2021 o razglasitvi združljivosti koncentracije s skupnim trgom (Zadeva št. COMP/M.10297 - CDPQ / OTPP / OHIO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/06/2021 o razglasitvi združljivosti koncentracije s skupnim trgom (Zadeva št. COMP/M.10204 - TOTAL PRODUCE / DOLE FOOD COMPANY) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 17/06/2021 o razglasitvi združljivosti koncentracije s skupnim trgom (Zadeva št. COMP/M.10269 - TDR CAPITAL / ARROW GLOBAL) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/06/2021 o razglasitvi združljivosti koncentracije s skupnim trgom (Zadeva št. COMP/M.10282 - ICG / INFRA GROUP) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/06/2021 o razglasitvi združljivosti koncentracije s skupnim trgom (Zadeva št. COMP/M.10291 - ARÇELIK / WHIRLPOOL BEYAZ) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 23/06/2021 o razglasitvi združljivosti koncentracije s skupnim trgom (Zadeva št. COMP/M.10298 - COLONY CAPITAL / PLATINUM SPRING / EDGEPOINT) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 23/06/2021 o razglasitvi združljivosti koncentracije s skupnim trgom (Zadeva št. COMP/M.10171 - INEOS / DAIMLER / MERCEDES-BENZ GRAND PRIX) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (SZVP) 2021/1065 z dne 28. junija 2021 o spremembi Skupnega ukrepa 2005/889/SZVP o ustanovitvi Misije pomoči Evropske unije za mejni prehod Rafa (EU BAM Rafah)

text:
                  29.6.2021

                  SL

                  Uradni list Evropske unije

                  L 229/11

         SKLEP SVETA (SZVP) 2021/1065
         z dne 28. junija 2021
         o spremembi Skupnega ukrepa 2005/889/SZVP o ustanovitvi Misije pomoči Evropske unije za mejni prehod Rafa (EU BAM Rafah)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 12. decembra 2005 sprejel Skupni ukrep 2005/889/SZVP (1) o ustanovitvi Misije pomoči Evropske unije za mejni prehod Rafa (EU BAM Rafah).

                     (2)

                     Svet je 30. junija 2020 sprejel Sklep (SZVP) 2020/955 (2) o spremembi Skupnega ukrepa 2005/889/SZVP in njegovem podaljšanju do 30. junija 2021.

                     (3)

                     Politični in varnostni odbor (PVO) se je 4. marca 2021 v okviru strateškega pregleda EU BAM Rafah dogovoril, da bi bilo treba misijo podaljšati za nadaljnjih 24 mesecev, tj. do 30. junija 2023.

                     (4)

                     1. junija 2021 je PVO ugotovil, ob upoštevanju informacij, ki so jih predložile Izrael in Palestinske oblasti, da se EU BAM Rafah v tej fazi podaljša za eno leto, do 30. junija 2022.

                     (5)

                     Skupni ukrep 2005/889/SZVP bi bilo zato treba ustrezno spremeniti.

                     (6)

                     Misija EU BAM Rafah se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

               SPREJEL NASLEDNJI SKLEP:

            Člen 1
            Skupni ukrep 2005/889/SZVP se spremeni:

                        (1)

                        v členu 13(1) se doda naslednji pododstavek:
                        „Referenčni finančni znesek za kritje odhodkov, povezanih z EU BAM Rafah, za obdobje od 1. julija 2021 do 30. junija 2022 znaša 2 460 000 EUR.“

                        (2)

                        v členu 16 se drugi odstavek nadomesti z naslednjim:
                        „Veljati preneha 30. junija 2022.“

            Člen 2
            Ta sklep začne veljati na dan sprejetja.
            Uporablja se od 1. julija 2021.

            V Luxembourgu, 28. junija 2021

                  Za Svet

                  predsednica

               M. do C. ANTUNES

            (1)  Skupni ukrep Sveta 2005/889/SZVP z dne 25. novembra 2005 o ustanovitvi Misije pomoči Evropske unije za mejni prehod Rafa (EU BAM Rafah) (UL L 327, 14.12.2005, str. 28).

            (2)  Sklep Sveta (SZVP) 2020/955 z dne 30. junija 2020 o spremembi Skupnega ukrepa 2005/889/SZVP o ustanovitvi Misije pomoči Evropske unije za mejni prehod Rafa (EU BAM Rafah) (UL L 212, 3.7.2020, str. 18).


title: Sklep Sveta (SZVP) 2021/1066 z dne 28. junija 2021 o spremembi Sklepa 2013/354/SZVP o Policijski misiji Evropske unije za Palestinska ozemlja (EUPOL COPPS)

text:
                  29.6.2021

                  SL

                  Uradni list Evropske unije

                  L 229/13

         SKLEP SVETA (SZVP) 2021/1066
         z dne 28. junija 2021
         o spremembi Sklepa 2013/354/SZVP o Policijski misiji Evropske unije za Palestinska ozemlja (EUPOL COPPS)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 42(4) in člena 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 3. julija 2013 sprejel Sklep 2013/354/SZVP (1), s katerim se je misija EUPOL COPPS nadaljevala tudi po 1. juliju 2013.

                     (2)

                     Svet je 29. junija 2020 sprejel Sklep (SZVP) 2020/902 (2) o spremembi Sklepa 2013/354/SZVP in njegovem podaljšanju od 1. julija 2020 do 30. junija 2021.

                     (3)

                     Politični in varnostni odbor (PVO) se je 4. marca 2021 v okviru strateškega pregleda EUPOL COPPS dogovoril, da bi bilo treba EUPOL COPPS podaljšati za nadaljnjih 24 mesecev, tj. do 30. junija 2023.

                     (4)

                     PVO je 1. junija 2021 nadalje ugotovil, da bi bilo treba ob upoštevanju informacij, ki sta jih predložila Izrael in Palestinska oblast, EUPOL COPPS v tej fazi podaljšati za eno leto, tj. do 30. junija 2022.

                     (5)

                     Sklep 2013/354/SZVP bi bilo zato treba ustrezno spremeniti.

                     (6)

                     Misija EUPOL COPPS se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

               SPREJEL NASLEDNJI SKLEP:

            Člen 1
            Sklep 2013/354/SZVP se spremeni:

                        (1)

                        v členu 12(1) se doda naslednji pododstavek:
                        „Referenčni finančni znesek za kritje odhodkov v zvezi z EUPOL COPPS za obdobje od 1. julija 2021 do 30. junija 2022 znaša 12 600 000 EUR.“

                        (2)

                        v členu 15 se tretji odstavek nadomesti z naslednjim:
                        „Veljati preneha 30. junija 2022.“

            Člen 2
            Ta sklep začne veljati na dan sprejetja.
            Uporablja se od 1. julija 2021.

            V Luxembourgu, 28. junija 2021

                  Za Svet

                  predsednica

               M. do C. ANTUNES

            (1)  Sklep Sveta 2013/354/SZVP z dne 3. julija 2013 o Policijski misiji Evropske unije za Palestinska ozemlja (EUPOL COPPS) (UL L 185, 4.7.2013, str. 12).

            (2)  Sklep Sveta (SZVP) 2020/902 z dne 29. junija 2020 o spremembi Sklepa 2013/354/SZVP o Policijski misiji Evropske unije za Palestinska ozemlja (EUPOL COPPS) (UL L 207, 30.6.2020, str. 30).


               29.6.2021

               SL

               Uradni list Evropske unije

               C 255/72

      P9_TA(2019)0095
      Nenasprotovanje izvedbenemu ukrepu: spremembe Mednarodnega računovodskega standarda 39 in mednarodnih standardov računovodskega poročanja 7 in 9
      Sklep Evropskega parlamenta, da ne nasprotuje osnutku uredbe Komisije o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede Mednarodnega računovodskega standarda 39 in mednarodnih standardov računovodskega poročanja 7 in 9 (D064618/01 – 2019/2912(RPS))
      (2021/C 255/14)

         Evropski parlament,

                  —

                  ob upoštevanju osnutka uredbe Komisije (D064618/01,

                  —

                  ob upoštevanju Uredbe Evropskega parlamenta in Sveta (ES) št. 1606/2002 z dne 19. julija 2002 o uporabi mednarodnih računovodskih standardov (1) in zlasti člena 3(1),

                  —

                  ob upoštevanju pisma Komisije z dne 7. novembra 2019, v katerem le-ta poziva Parlament, naj izjavi, da ne bo nasprotoval osnutku uredbe,

                  —

                  ob upoštevanju pisma Odbora za ekonomske in monetarne zadeve predsedniku konference predsednikov odborov z dne 3. decembra 2019,

                  —

                  ob upoštevanju člena 5a Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (2),

                  —

                  ob upoštevanju člena 112(4)(d) in člena 111(6) Poslovnika,

                  —

                  ob upoštevanju mnenja Odbora za ekonomske in monetarne zadeve,

                  A.

                  ker je Upravni odbor za mednarodne računovodske standarde dne 26. septembra 2019 objavil spremembe Mednarodnega standarda računovodskega poročanja (v nadaljnjem besedilu: MSRP) 9 – Finančni instrumenti in Mednarodni računovodski standard (v nadaljnjem besedilu: IAS) 39 – Finančni instrumenti; ker je namen teh sprememb zagotoviti splošno pomoč v prvi fazi zamenjave medbančne obrestne mere (v nadaljnjem besedilu: IBOR); ker te spremembe podjetjem, ki poročajo v skladu z mednarodnimi standardi računovodskega poročanja, in njihovim revizorjem pojasnjujejo, da regulativna zamenjava referenčnih obrestnih mer na celotnem trgu z izboljšanimi (skorajda) netveganimi obrestnimi merami ne bo vplivala na razmerje varovanja pred tveganjem zaradi negotovosti v zvezi z zamenjavo; ker te spremembe zagotavljajo pravno varnost mednarodnimi standardi računovodskega poročanja in mednarodnih računovodskih standardov ter preprečujejo, da bi v finančnem sistemu prišlo do nepotrebnih pretresov; ker je Komisija pozvala Upravni odbor za mednarodne računovodske standarde, naj pospeši izdajo teh sprememb, da jih bo lahko Unija pravočasno potrdila;

                  B.

                  ker je Evropska svetovalna skupina za računovodsko poročanje 16. oktobra 2019 Komisiji priporočila, naj podpre te spremembe;

                  C.

                  ker je Komisija ugotovila, da razlaga izpolnjuje tehnična merila za sprejetje, kot jih določa člen 3(2) Uredbe (ES) št. 1606/2002, in meni, da bi s predlaganimi spremembami preprečili prekinitev razmerij varovanja pred tveganjem zaradi negotovosti v zvezi s prehodom z medbančne obrestne mere (IBOR), da bodo lahko računovodski izkazi v skladu z mednarodnimi standardi računovodskega poročanja ustrezno prikazovali učinek obvladovanja tveganja in preprečili neupravičeno nestanovitnost dobička ali izgube;

                  D.

                  ker je računovodski regulativni odbor 5. novembra 2019 podal pozitivno mnenje o teh spremembah;

                  E.

                  ker je Upravni odbor za mednarodne računovodske standarde določil 1. januar 2020 kot začetek uporabe teh sprememb za MSRP 9 in IAS 39, s tem da se dovoli uporaba tudi pred tem datumom; ker finančne institucije, ki pri računovodenju uporabljajo mednarodne standarde računovodskega poročanja in mednarodne računovodske standarde, predlaganih sprememb ne morejo uporabljati pred njihovim uradnim sprejetjem in objavo; ker bi bila podjetja Unije v slabšem položaju v primerjavi s tekmeci v drugih jurisdikcijah, če ne bi mogla izkoristiti ugodnosti teh sprememb; ker bi bilo treba zato te spremembe odobriti in objaviti pred koncem decembra 2019, da bi se lahko že uporabile za finančna obdobja, ki se začnejo 1. januarja 2020 ali pred tem datumom;

                  1.

                  izjavlja, da ne nasprotuje osnutku uredbe Komisije;

                  2.

                  naroči svojemu predsedniku, naj ta sklep posreduje Komisiji in v vednost Svetu.

         (1)  UL L 243, 11.9.2002, str. 1.

         (2)  UL L 184, 17.7.1999, str. 23.


               29.6.2021

               SL

               Uradni list Evropske unije

               C 255/74

      P9_TA(2019)0100
      Zaključni račun Evropskega azilnega podpornega urada (EASO) za proračunsko leto 2017
      Sklep Evropskega parlamenta z dne 18. decembra 2019 o zaključnem računu Evropskega azilnega podpornega urada za proračunsko leto 2017 (2019/2909(RSP))
      (2021/C 255/15)

         Evropski parlament,

                  —

                  ob upoštevanju končnega zaključnega računa Evropskega azilnega podpornega urada za proračunsko leto 2017,

                  —

                  ob upoštevanju poročila Računskega sodišča o zaključnem računu Evropskega azilnega podpornega urada za proračunsko leto 2017 z odgovorom urada (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2017 v skladu s členom 287 Pogodbe o delovanju Evropske unije predložilo Računsko sodišče,

                  —

                  ob upoštevanju priporočila Sveta z dne 12. februarja 2019 o podelitvi razrešnice uradu glede izvrševanja proračuna za proračunsko leto 2017 (05825/2019 – C8-0098/2019),

                  —

                  ob upoštevanju svojega sklepa z dne 26. marca 2019 (3) o odlogu sklepa o podelitvi razrešnice za proračunsko leto 2017 in tudi odgovorov izvršnega direktorja Evropskega azilnega podpornega urada,

                  —

                  ob upoštevanju svojega sklepa z dne 23. oktobra 2019 (4), da se ne podeli razrešnica izvršni direktorici Evropskega azilnega podpornega urada za proračunsko leto 2017,

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (5), zlasti člena 208,

                  —

                  ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (6) in zlasti člena 70,

                  —

                  ob upoštevanju Uredbe (EU) št. 439/2010 Evropskega parlamenta in Sveta z dne 19. maja 2010 o ustanovitvi Evropskega azilnega podpornega urada (7) in zlasti člena 36,

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (8) in zlasti člena 108,

                  —

                  ob upoštevanju Delegirane uredbe Komisije (EU) 2019/715 z dne 18. decembra 2018 o okvirni finančni uredbi za organe, ustanovljene na podlagi PDEU in Pogodbe Euratom, iz člena 70 Uredbe (EU, Euratom) 2018/1046 Evropskega parlamenta in Sveta (9), in zlasti člena 105,

                  —

                  ob upoštevanju člena 100 in Priloge V Poslovnika,

                  1.

                  odobri zaključni račun Evropskega azilnega podpornega urada za proračunsko leto 2017;

                  2.

                  naroči svojemu predsedniku, naj ta sklep posreduje izvršni direktorici Evropskega azilnega podpornega urada, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

         (1)  UL C 434, 30.11.2018, str. 116.

         (2)  UL C 434, 30.11.2018, str. 116.

         (3)  UL L 249, 27.9.2019, str. 182.

         (4)  Sprejeta besedila, P9_TA(2019)0039.

         (5)  UL L 298, 26.10.2012, str. 1.

         (6)  UL L 193, 30.7.2018, str. 1.

         (7)  UL L 132, 29.5.2010, str. 11.

         (8)  UL L 328, 7.12.2013, str. 42.

         (9)  UL L 122, 10.5.2019, str. 1.


               29.6.2021

               SL

               Uradni list Evropske unije

               C 255/99

      P9_TA(2019)0093
      Imenovanje člana izvršilnega odbora Evropske centralne banke
      Sklep Evropskega parlamenta z dne 17. decembra 2019 o priporočilu Sveta o imenovanju člana izvršilnega odbora Evropske centralne banke (12451/2019 – C9-0149/2019 – 2019/0817(NLE))
      (Posvetovanje)
      (2021/C 255/24)

         Evropski parlament,

                  —

                  ob upoštevanju priporočila Sveta z dne 10. oktobra 2019 (12451/2019) (1),

                  —

                  ob upoštevanju drugega pododstavka člena 283(2) Pogodbe o delovanju Evropske unije, v skladu s katerim se je Svet posvetoval s Parlamentom (C9-0149/2019),

                  —

                  ob upoštevanju svoje resolucije z dne 14. marca 2019 o uravnoteženi zastopanosti spolov pri imenovanjih na področju ekonomskih in monetarnih zadev EU (2),

                  —

                  ob upoštevanju člena 130 Poslovnika,

                  —

                  ob upoštevanju poročila Odbora za ekonomske in monetarne zadeve (A9-0049/2019),

                  A.

                  ker se je Evropski svet 16. oktobra 2019 pisno posvetoval s Parlamentom o imenovanju Fabia Panette za člana izvršilnega odbora Evropske centralne banke za mandat osmih let z učinkom od 1. januarja 2020;

                  B.

                  ker je Odbor Parlamenta za ekonomske in monetarne zadeve potem ocenil kandidatova priporočila, zlasti glede na zahteve iz člena 283(2) Pogodbe o delovanju Evropske unije ter potrebo po polni neodvisnosti Evropske centralne banke v skladu s členom 130; ker je odbor med ocenjevanjem prejel življenjepis kandidata ter njegove odgovore na pisni vprašalnik, ki mu je bil poslan;

                  C.

                  ker je imel nato kandidat 3. decembra 2019 predstavitev v odboru, ki jo je začel z uvodno izjavo, nadaljeval pa z odgovori na vprašanja članov odbora;

                  D.

                  ker Svet Evropske centralne banke sestavljajo člani izvršilnega odbora Evropske centralne banke in devetnajst guvernerjev nacionalnih centralnih bank držav članic, katerih valuta je euro; ker so bili doslej vsi guvernerji moški;

                  E.

                  ker je Parlament že večkrat izrazil nenaklonjenost postopku imenovanja članov izvršilnega odbora Evropske centralne banke in pozval k izboljšanju teh postopkov; ker je Parlament zahteval, da se mu pravočasno pošlje ožji seznam, uravnotežen glede na spol, z vsaj dvema imenoma;

                  F.

                  ker je Parlament 17. septembra 2019 dal pozitivno mnenje o priporočilu Sveta o imenovanju Christine Lagarde za prvo predsednico Evropske centralne banke;

                  G.

                  ker so ženske v Svetu Evropske centralne banke še vedno premalo zastopane; ker Parlament obžaluje, da države članice te zahteve niso vzele resno, ter poziva nacionalne institucije in institucije EU, naj si pri naslednjih imenovanjih prizadevajo za doseganje uravnotežene zastopanosti spolov;

                  H.

                  ker bi morale vse institucije in organi EU ter vse nacionalne institucije in organi izvajati konkretne ukrepe za zagotavljanje uravnotežene zastopanosti spolov;

                  1.

                  odobri priporočilo Sveta za imenovanje Fabia Panette za člana izvršilnega odbora Evropske centralne banke;

                  2.

                  naroči svojemu predsedniku, naj ta sklep posreduje Evropskemu svetu, Svetu in vladam držav članic.

         (1)  Še ni objavljeno v Uradnem listu.

         (2)  Sprejeta besedila, P8_TA(2019)0211.


               29.6.2021

               SL

               Uradni list Evropske unije

               C 255/101

      P9_TA(2019)0094
      Imenovanje članice izvršilnega odbora Evropske centralne banke
      Sklep Evropskega parlamenta z dne 17. decembra 2019 o priporočilu Sveta o imenovanju članice izvršilnega odbora Evropske centralne banke (13651/2019 – C9-0173/2019 – 2019/0818(NLE))
      (Posvetovanje)
      (2021/C 255/25)

         Evropski parlament,

                  —

                  ob upoštevanju priporočila Sveta z dne 8. novembra 2019 (13651/2019) (1),

                  —

                  ob upoštevanju drugega pododstavka člena 283(2) Pogodbe o delovanju Evropske unije, v skladu s katerim se je posvetoval z Evropskim svetom (C9-0173/2019),

                  —

                  ob upoštevanju svoje resolucije z dne 14. marca 2019 o uravnoteženi zastopanosti spolov pri imenovanjih na področju ekonomskih in monetarnih zadev EU (2),

                  —

                  ob upoštevanju člena 130 Poslovnika,

                  —

                  ob upoštevanju poročila Odbora za ekonomske in monetarne zadeve (A9-0046/2019),

                  A.

                  ker se je Evropski svet 14. novembra 2019 pisno posvetoval s Parlamentom o imenovanju Isabel Schnabel za članico izvršilnega odbora Evropske centralne banke za mandat osmih let z učinkom od 1. januarja 2020;

                  B.

                  ker je Odbor Parlamenta za ekonomske in monetarne zadeve ocenil kandidatkina priporočila, zlasti glede na zahteve iz člena 283(2) Pogodbe o delovanju Evropske unije ter potrebo po polni neodvisnosti Evropske centralne banke v skladu s členom 130; ker je odbor med ocenjevanjem prejel življenjepis kandidatke ter njene odgovore na pisni vprašalnik, ki ji je bil poslan;

                  C.

                  ker je imela nato kandidatka 3. decembra 2019 predstavitev v odboru, ki jo je začela z uvodno izjavo, nadaljevala pa z odgovori na vprašanja članov odbora;

                  D.

                  ker Svet Evropske centralne banke sestavljajo člani izvršilnega odbora Evropske centralne banke in devetnajst guvernerjev nacionalnih centralnih bank držav članic, katerih valuta je euro; ker so bili doslej vsi guvernerji moški;

                  E.

                  ker je Parlament že večkrat izrazil nenaklonjenost postopku imenovanja članov izvršilnega odbora Evropske centralne banke in pozval k izboljšanju teh postopkov; ker je Parlament zahteval, da se mu pravočasno pošlje ožji seznam, uravnotežen glede na spol, z vsaj dvema imenoma;

                  F.

                  ker je Parlament 17. septembra 2019 dal pozitivno mnenje o priporočilu Sveta o imenovanju Christine Lagarde za prvo predsednico Evropske centralne banke;

                  G.

                  ker so ženske v Svetu Evropske centralne banke še vedno premalo zastopane; ker Parlament obžaluje dejstvo, da države članice te zahteve niso vzele resno, ter poziva nacionalne institucije in institucije EU, naj si pri naslednjih imenovanjih prizadevajo za doseganje uravnotežene zastopanosti spolov;

                  H.

                  ker bi morale vse institucije in organi EU ter vse nacionalne institucije in organi izvajati konkretne ukrepe za zagotavljanje uravnotežene zastopanosti spolov;

                  1.

                  odobri priporočilo Sveta za imenovanje Isabel Schnabel za članico izvršilnega odbora Evropske centralne banke;

                  2.

                  naroči svojemu predsedniku, naj ta sklep posreduje Evropskemu svetu, Svetu in vladam držav članic.

         (1)  Še ni objavljeno v Uradnem listu.

         (2)  Sprejeta besedila, P8_TA(2019)0211.


               29.6.2021

               SL

               Uradni list Evropske unije

               C 255/103

      P9_TA(2019)0096
      Izvolitev evropskega varuha človekovih pravic
      Sklep Evropskega parlamenta z dne 18. decembra 2019 o izvolitvi evropskega varuha človekovih pravic (2019/2042(INS))
      (2021/C 255/26)

         Evropski parlament,

                  —

                  ob upoštevanju Pogodbe o delovanju Evropske unije, zlasti tretjega odstavka člena 24 in člena 228,

                  —

                  ob upoštevanju Pogodbe o ustanovitvi Evropske skupnosti za atomsko energijo, zlasti člena 106a,

                  —

                  ob upoštevanju svojega sklepa 94/262/ESPJ, ES, Euratom z dne 9. marca 1994 o pravilih in splošnih pogojih, ki urejajo opravljanje funkcije varuha človekovih pravic (1),

                  —

                  ob upoštevanju člena 231 Poslovnika,

                  —

                  ob upoštevanju razpisa za predložitev nominacij (2),

                  —

                  ob upoštevanju svojega glasovanja z dne 18. decembra 2019,

                  1.

                  izvoli Emily O'REILLY za izvajanje funkcije Evropskega varuha človekovih pravic do konca parlamentarnega obdobja;

                  2.

                  zahteva od Emily O'REILLY, da slovesno zapriseže pred Sodiščem;

                  3.

                  naroči svojemu predsedniku, naj poskrbi za objavo priloženega sklepa v Uradnem listu Evropske unije;

                  4.

                  naroči svojemu predsedniku, naj ta sklep posreduje Svetu, Komisiji in Sodišču.

         (1)  UL L 113, 4.5.1994, str. 15.

         (2)  UL C 293, 30.8.2019, str. 1.

            PRILOGA

            SKLEP EVROPSKEGA PARLAMENTA

         z dne 18. decembra 2019
         o izvolitvi evropskega varuha človekovih pravic
         EVROPSKI PARLAMENT JE –
         ob upoštevanju Pogodbe o delovanju Evropske unije, zlasti tretjega odstavka člena 24 in člena 228 Pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
         ob upoštevanju svojega sklepa 94/262/ESPJ, ES, Euratom z dne 9. marca 1994 o pravilih in splošnih pogojih, ki urejajo opravljanje funkcije varuha človekovih pravic (1),
         ob upoštevanju člena 231 svojega poslovnika,
         ob upoštevanju razpisa za predložitev nominacij (2),
         ob upoštevanju svojega glasovanja z dne 18. decembra 2019 –
         SKLENIL:
         da izvoli Emily O'REILLY za izvajanje funkcije evropskega varuha človekovih pravic do konca parlamentarnega obdobja.

            V Strasbourgu, 18. decembra 2019

                  Za Evropski parlament

                  Predsednik

               D. M. SASSOLI

            (1)  UL L 113, 4.5.1994, str. 15.

            (2)  UL C 293, 30.8.2019, str. 1.


title: Sklep Sveta (EU) 2021/1072 z dne 28. junija 2021 o začasnem odstopanju od Sklepa 2013/471/EU o odobritvi dnevnic ter povrnitvi potnih stroškov članom Evropskega ekonomsko-socialnega odbora in njihovim namestnikom zaradi težav pri potovanjih, ki jih je povzročila pandemija COVID-19 v Uniji

text:
                  30.6.2021

                  SL

                  Uradni list Evropske unije

                  L 230/30

         SKLEP SVETA (EU) 2021/1072
         z dne 28. junija 2021
         o začasnem odstopanju od Sklepa 2013/471/EU o odobritvi dnevnic ter povrnitvi potnih stroškov članom Evropskega ekonomsko-socialnega odbora in njihovim namestnikom zaradi težav pri potovanjih, ki jih je povzročila pandemija COVID-19 v Uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti tretjega odstavka člena 301 Pogodbe,
         ob upoštevanju naslednjega:

                     (1)

                     Od izbruha pandemije COVID-19 so izredni preventivni ukrepi in ukrepi za zajezitev, ki so jih sprejele države članice, kot so karantena, izvajanje politik dela na daljavo ter omejitve ali prepovedi gibanja in potovanj, članom Evropskega ekonomsko-socialnega odbora (v nadaljnjem besedilu: Odbor) in njihovim namestnikom (v nadaljnjem besedilu skupaj imenovani: upravičenci) onemogočili ali zelo otežili potovanje z namenom fizične udeležbe.

                     (2)

                     Zaradi teh izjemnih okoliščin in za zagotovitev, da lahko dejavnosti Odbora vedno potekajo na ustrezen in trajnosten način, da se zagotovi institucionalna kontinuiteta, je potrebno začasno odstopanje od členov 2, 3 in 4 Sklepa Sveta 2013/471/EU (1) v zvezi s plačilom dnevnic in povračilom potnih stroškov upravičencem. To odstopanje bi se moralo uporabljati le za obdobje nadaljevanja težav pri potovanjih ali sanitarnih omejitev za fizične sestanke, ki jih je povzročila pandemija COVID-19 v Uniji.

                     (3)

                     Dejanski upravni stroški upravičenca, ki se seje udeleži na daljavo po elektronski poti, so nižji od stopnje dnevnice, ki se trenutno uporablja za fizično udeležbo na sejah, čas, ki ga porabi upravičenec, pa ostaja enak. Zato je primerno, da se dnevnice, izplačane upravičencem, ki se sej udeležijo na daljavo po elektronski poti, ustrezno prilagodijo.

                     (4)

                     Po potrebi Odbor določi podrobna pravila v zvezi z dodeljevanjem dnevnic za udeležbo na daljavo. Ta pravila bi morala zlasti opredeliti primere, v katerih težave pri potovanjih, povezane s COVID-19 ali povezanimi omejevalnimi ukrepi, ogrožajo možnost fizične organizacije sej ali udeležbe na njih.

                     (5)

                     Odbor bi moral Svetu redno predložiti poročila o uporabi tega sklepa, da bi Svet lahko ocenil njegov učinek in nadaljnji obstoj pogojev, ki upravičujejo odstopanje. Svet bi moral na podlagi teh poročil razmisliti o sprejetju ustreznih ukrepov, zlasti v okviru prihodnje celovite revizije Sklepa 2013/471/EU, ki jo je treba sprejeti pred koncem sedanjega mandata Odbora –

               SPREJEL NASLEDNJI SKLEP:

            Člen 1
            Z odstopanjem od členov 2, 3 in 4 Sklepa 2013/471/EU so upravičenci, ki se seje udeležijo na daljavo v elektronski obliki, upravičeni samo do dnevnice v višini 145 EUR, kadar omejevalni ukrepi, povezani s COVID-19, ogrožajo možnost fizične organizacije seje ali udeležbe na njej.

            Člen 2
            Odbor sprejme podrobne določbe za izvajanje člena 1 do 2. septembra 2021.

            Člen 3
            Odbor do 2. januarja 2022 in nato vsakih šest mesecev Svetu predloži ocenjevalno poročilo o uporabi tega sklepa, zlasti o njegovem vplivu na proračun, pa tudi o nadaljnjem obstoju težav pri potovanjih, povezanih s COVID-19, ali povezanimi omejevalnimi ukrepi, ki ogrožajo možnost fizične organizacije sej ali udeležbe na njih.

            Člen 4
            Ta sklep začne veljati dan po objavi v Uradnem listu Evropske unije.

            V Luxembourgu, 28. junija 2021

                  Za Svet

                  predsednica

               M. do C. ANTUNES

            (1)  Sklep Sveta 2013/471/EU z dne 23. septembra 2013 o odobritvi dnevnic in povrnitvi potnih stroškov članom Evropskega ekonomsko-socialnega odbora in njihovim namestnikom (UL L 253, 25.9.2013, str. 22).


title: Sklep Evropske centralne banke (EU) 2021/1074 z dne 18. junija 2021 o začasni izključitvi nekaterih izpostavljenosti do centralnih bank iz mere skupne izpostavljenosti glede na pandemijo COVID-19 in razveljavitvi Sklepa (EU) 2020/1306 (ECB/2021/27)

text:
                  30.6.2021

                  SL

                  Uradni list Evropske unije

                  LI 230/1

         SKLEP EVROPSKE CENTRALNE BANKE (EU) [2021/1074]
         z dne 18. junija 2021
         o začasni izključitvi nekaterih izpostavljenosti do centralnih bank iz mere skupne izpostavljenosti glede na pandemijo COVID-19 in razveljavitvi Sklepa (EU) 2020/1306 (ECB/2021/27)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) in zlasti člena 4(1)(d) Uredbe,
         ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (2) in zlasti člena 429a Uredbe,
         ob upoštevanju naslednjega:

                     (1)

                     Okvir Basel III je uvedel preprost, pregleden količnik finančnega vzvoda, ki ne temelji na tveganju, da služi kot verodostojna dopolnilna mera poleg kapitalskih zahtev, ki temeljijo na tveganju. Standard za količnik finančnega vzvoda, ki ga je Baselski odbor za bančni nadzor (BCBS) objavil decembra 2017 (v nadaljnjem besedilu: standard BCBS za količnik finančnega vzvoda), določa, da lahko jurisdikcija po lastni presoji zaradi lažjega izvajanja denarnih politik centralnobančne rezerve v izjemnih makroekonomskih okoliščinah začasno izključi iz mere izpostavljenosti za izračun količnika finančnega vzvoda.

                     (2)

                     Standard BCBS za količnik finančnega vzvoda se je v zakonodaji Unije prvič uvedel z Uredbo (EU) št. 575/2013. Člen 430 Uredbe (EU) št. 575/2013 od institucij zahteva, da pristojnim organom poročajo nekatere informacije o količniku finančnega vzvoda in njegovih sestavnih delih, člen 451 navedene uredbe pa od institucij zahteva, da razkrijejo nekatere informacije v zvezi s količnikom finančnega vzvoda in o tem, kako obvladujejo tveganje prekomernega finančnega vzvoda.

                     (3)

                     Uredba (EU) št. 575/2013 je bila spremenjena z Uredbo (EU) 2019/876 Evropskega parlamenta in Sveta (3), med drugim zato, da bi se upoštevale spremembe standarda BCBS za količnik finančnega vzvoda ter da bi s tem zagotovili enake konkurenčne pogoje na mednarodni ravni za institucije s sedežem v Uniji, ki poslujejo zunaj Unije, in zagotovili, da količnik finančnega vzvoda ostane učinkovito dopolnilo kapitalskim zahtevam, ki temeljijo na tveganju. Uredba (EU) 2019/876 je za dopolnitev sistema poročanja in razkritja količnika finančnega vzvoda uvedla zahtevo glede količnika finančnega vzvoda. Navedena uredba je spremenila člen 429a Uredbe (EU) št. 575/2013 in uvedla možnost začasne izključitve nekaterih izpostavljenosti do centralnih bank iz izračuna mere skupne izpostavljenosti institucije v izrednih okoliščinah, da bi se tako olajšalo izvajanje denarnih politik. Zahtevo glede količnika finančnega vzvoda bi bilo treba sorazmerno ponovno umeriti, da bi se izravnal vpliv izključitve. S takim ponovnim umerjanjem bi se moralo zagotoviti, da se izključijo tveganja za finančno stabilnost, ki vplivajo na zadevne bančne sektorje, in ohrani odpornost, ki jo zagotavlja količnik finančnega vzvoda. Te spremembe okvira količnika finančnega vzvoda, vključno z izključitvijo nekaterih izpostavljenosti do centralnih bank iz mere skupne izpostavljenosti po lastni presoji, se bodo začele uporabljati 28. junija 2021.

                     (4)

                     Uredba (EU) št 575/2013 je bila od takrat dodatno spremenjena z Uredbo (EU) 2020/873 Evropskega parlamenta in Sveta (4), med drugim tako, da določa, da morajo pristojni organi za namen ponovnega umerjanja zahteve glede količnika finančnega vzvoda po posvetovanju z zadevno centralno banko določiti datum, ko se šteje, da so se začele izredne razmere oziroma okoliščine, in ta datum objaviti.

                     (5)

                     Zaradi pandemije COVID-19 je Evropska centralna banka (ECB) 16. septembra 2020 ugotovila, da obstajajo izredne okoliščine, ki upravičujejo izključitev izpostavljenosti do centralnih bank iz točk (a) in (b) člena 500b(1) Uredbe (EU) št. 575/2013 iz mere skupne izpostavljenosti, da bi se tako olajšalo izvajanje denarnih politik (5). Izključitev navedenih izpostavljenosti se uporablja do 27. junija 2021.

                     (6)

                     Zaradi pandemije COVID-19 in posledične stalne potrebe po visoki stopnji spodbujevalne naravnanosti denarne politike, ki je odvisna od nemotenega delovanja bančnega kanala za transmisijo denarne politike, Svet ECB meni, da take izredne okoliščine upravičujejo začasno izključitev (do 31. marca 2022) nekaterih izpostavljenosti do centralnih bank Eurosistema iz izračuna mere skupne izpostavljenosti institucije v skladu s členom 429a(5) Uredbe (EU) št. 575/2013.

                     (7)

                     Pričakuje se, da bo izključitev nekaterih izpostavljenosti do centralnih bank iz mere skupne izpostavljenosti v skladu s členom 429a(5) Uredbe (EU) št. 575/2013 do 31. marca 2022 pomagala kreditnim institucijam, da bodo lahko še naprej izpolnjevale svojo vlogo pri financiranju realnega gospodarstva, ob tem pa ohranila ključne elemente bonitetnega regulativnega okvira v izrednem obdobju pandemije COVID-19. Končni datum 31. marec 2022 je bil izbran zato, da se olajša izvajanje izrednih ukrepov denarne politike, povezanih z razmerami zaradi pandemije COVID-19, vključno s trenutno predvidenim obdobjem neto nakupov v okviru začasnega izrednega programa nakupa vrednostnih papirjev ob pandemiji.

                     (8)

                     Datum, ko se šteje, da so se začele izredne okoliščine, se določi na podlagi konca zadnjega četrtletja pred začetkom ukrepov denarne politike, povezanih s pandemijo COVID-19. ECB je 12. marca 2020 napovedala omilitev pogojev za ciljno usmerjene operacije dolgoročnejšega refinanciranja (CUODR-III), da bi podprla nadaljnji dostop podjetij in gospodinjstev do bančnega kreditiranja ob motnjah in začasnemu pomanjkanju financiranja, povezanih s pandemijo COVID-19. ECB je 18. marca 2020 napovedala tudi izredni program nakupa vrednostnih papirjev ob pandemiji v vrednosti 750 milijard EUR za ukrepanje proti resnim tveganjem za stabilnost cen, transmisijski mehanizem denarne politike in gospodarske obete v euroobmočju, ki jih povzroča pandemija. Datum, ko se šteje, da so se začele izredne okoliščine, je torej 31. december 2019.

                     (9)

                     Izpostavljenosti, ki se lahko izključijo, so kovanci in bankovci, ki v jurisdikciji centralne banke pomenijo uradno valuto, ter sredstva, ki predstavljajo terjatve do centralnih bank – vključno z rezervami pri centralni banki –, kolikor so te izpostavljenosti pomembne za transmisijo in posledično izvajanje denarne politike. Te izpostavljenosti vključujejo vloge v okviru mejnega depozita in stanja na računih rezerv pri Eurosistemu, vključno s sredstvi, ki se vodijo za izpolnjevanje zahtev glede obveznih rezerv. Izpostavljenosti, ki predstavljajo terjatve do centralnih bank, ki niso povezane z izvajanjem denarne politike, ne bi smele biti izključene iz mere skupne izpostavljenosti.

                     (10)

                     Z ECB v funkciji denarne politike je bilo v skladu s členom 429a(5) Uredbe (EU) št. 575/2013 opravljeno posvetovanje o ugotovitvi izrednih okoliščin, ki upravičujejo izključitev nekaterih izpostavljenosti, in datumu, ko se šteje, da so se izredne okoliščine začele (6).

                     (11)

                     Člen 500b Uredbe (EU) št. 575/2013, na katerem temelji Sklep (EU) 2020/1306 (ECB/2020/44), se uporablja do 27. junija 2021. Zato je treba Sklep (EU) 2020/1306 (ECB/2020/44) razveljaviti –

               SPREJEL NASLEDNJI SKLEP:

            Člen 1
            Opredelitev pojmov
            V tem sklepu se uporabljajo opredelitve pojmov iz Uredbe (EU) št. 575/2013. Uporabljajo se tudi naslednje opredelitve pojmov:

                        (1)

                        „Eurosistem“ pomeni Eurosistem, kakor je opredeljen v členu 2(29) Smernice Evropske centralne banke (EU) 2015/510 (ECB/2014/60) (7);

                        (2)

                        „mejni depozit“ pomeni mejni depozit, kakor je opredeljen v členu 2(21) Smernice (EU) 2015/510 (ECB/2014/60);

                        (3)

                        „računi rezerv“ pomeni račune rezerv, kakor so opredeljeni v členu 2(7) Uredbe Evropske centralne banke (EU) 2021/378 (ECB/2021/1) (8);

                        (4)

                        „zahteve glede obveznih rezerv“ pomeni zahteve glede obveznih rezerv, kakor so opredeljene v členu 2(2) Uredbe (EU) 2021/378 (ECB/2021/1);

                        (5)

                        „pomemben nadzorovani subjekt“ pomeni pomemben nadzorovani subjekt, kakor je opredeljen v členu 2(16) Uredbe (EU) št. 468/2014 Evropske centralne banke (ECB/2014/17) (9).

            Člen 2
            Ugotovitev obstoja izrednih okoliščin

               1.   ECB je za namene člena 429a(5) Uredbe (EU) št. 575/2013 ugotovila, da ob upoštevanju odstavkov 2 in 5 tega člena obstajajo izredne okoliščine, ki upravičujejo izključitev izpostavljenosti do centralnih bank, navedenih v točkah (i) in (ii) člena 429a(1)(n) navedene uredbe, iz mere skupne izpostavljenosti, da bi se tako olajšalo izvajanje denarnih politik.

               2.   Šteje se, da so se izredne okoliščine začele 31. decembra 2019.

               3.   V zvezi z izpostavljenostmi, navedenimi v točki (ii) člena 429a(1)(n) Uredbe (EU) št. 575/2013, se ugotovitev uporablja za tiste izpostavljenosti do centralnih bank Eurosistema, ki se nanašajo na vloge v okviru mejnega depozita ali stanja na računih rezerv, vključno s sredstvi, ki se vodijo za izpolnjevanje zahtev glede obveznih rezerv.

               4.   Odstavek 1 se uporablja za obdobje, ki se začne 28. junija 2021 in konča 31. marca 2022.

               5.   Ugotovitev iz odstavka 1 se uporablja v zvezi z vsako institucijo, ki je pomemben nadzorovani subjekt s sedežem v državi članici euroobmočja.

            Člen 3
            Razveljavitev
            Sklep (EU) 2020/1306 (ECB/2020/44) se razveljavi z učinkom od 28. junija 2021.

            Člen 4
            Začetek veljavnosti
            Ta sklep začne veljati 28. junija 2021.

            V Frankfurtu na Majni, 18. junija 2021

                  Predsednica ECB

               Christine LAGARDE

            (1)  Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL L 287, 29.10.2013, str. 63).

            (2)  Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).

            (3)  Uredba (EU) 2019/876 Evropskega parlamenta in Sveta z dne 20. maja 2019 o spremembi Uredbe (EU) št. 575/2013 v zvezi s količnikom finančnega vzvoda, količnikom neto stabilnega financiranja, zahtevami glede kapitala in kvalificiranih obveznosti, kreditnim tveganjem nasprotne stranke, tržnim tveganjem, izpostavljenostmi do centralnih nasprotnih strank, izpostavljenostmi do kolektivnih naložbenih podjemov, velikimi izpostavljenostmi, zahtevami glede poročanja in razkritja ter Uredbe (EU) št. 648/2012 (UL L 150, 7.6.2019, str. 1).

            (4)  Uredba (EU) 2020/873 Evropskega parlamenta in Sveta z dne 24. junija 2020 o spremembi uredb (EU) št. 575/2013 in (EU) 2019/876 glede nekaterih prilagoditev zaradi pandemije COVID-19 (UL L 204, 26.6.2020, str. 4).

            (5)  Sklep Evropske centralne banke (EU) 2020/1306 z dne 16. septembra 2020 o začasni izključitvi nekaterih izpostavljenosti do centralnih bank iz mere skupne izpostavljenosti glede na pandemijo COVID-19 (ECB/2020/44) (UL L 305, 21.9.2020, str. 30).

            (6)  https://www.ecb.europa.eu/press/pr/date/2021/html/ecb.pr210618~08d3c92b21.en.html

            (7)  Smernica Evropske centralne banke (EU) 2015/510 z dne 19. decembra 2014 o izvajanju okvira denarne politike Eurosistema (ECB/2014/60) (UL L 91, 2.4.2015, str. 3).

            (8)  Uredba Evropske centralne banke (EU) 2021/378 z dne 22. januarja 2021 o uporabi zahtev glede obveznih rezerv (ECB/2021/1) (UL L 73, 3.3.2021, str. 1).

            (9)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).